**Aiškinamasis raštas**

**DĖL PRITARIMO PROJEKTO „DARNAUS JUDUMO PRIEMONIŲ DIEGIMAS KLAIPĖDOS MIESTE“ ĮGYVENDINIMUI**

1. **Sprendimo projekto esmė, tikslai ir uždaviniai**

 Teikiamu tarybos sprendimo projektu prašoma pritarti projekto „Darnaus judumo priemonių diegimas Klaipėdos mieste“ (toliau – Projektas) įgyvendinimui, teikiant paraišką finansavimui gauti pagal 2014–2020 metų Europos Sąjungos (toliau – ES) fondų investicijų veiksmų programos 4 prioriteto „Energijos efektyvumo ir atsinaujinančių išteklių energijos gamybos ir naudojimo skatinimas“ Nr. 04.5.1-TID-R-514 priemonės „Darnaus judumo priemonių diegimas“ (toliau – Priemonė) projektų finansavimo sąlygų aprašą (toliau – Aprašas) ir skirti Projekto įgyvendinimui užtikrinti būtinas lėšas. *Priemonės tikslas –* vadovaujantis parengtais darnaus judumo mieste planais, kurti subalansuotas, efektyviu išteklių ir šiuolaikinių technologijų naudojimu grindžiamas darnaus judumo sistemas miestuose.

 Vykdant Projektą, bus įgyvendintos 2 darnaus judumo priemonės iš Klaipėdos miesto darnaus judumo plano: 2.1.3.senamiesčio grindinio atnaujinimo ir universalaus pritaikymas ir 1.2.5.viešojo transporto stotelių įrengimas ir atnaujinimas.

 Pagal Aprašo 59.7. punktą, kartu su paraiška turi būti pateiktas savivaldybės tarybos sprendimas dėl pareiškėjo indėlio finansuoti Projekto tinkamų išlaidų dalį, kurios nepadengia projektui skiriamo finansavimo lėšos, ir netinkamas išlaidas.

1. **Projekto rengimo priežastys ir kuo remiantis parengtas sprendimo projektas**

Į Klaipėdos regiono projektų sąrašą pagal šią Priemonę 2018 m. spalio 31 d. buvo įtrauktas projektas „Senamiesčio grindinio atnaujinimas ir universalaus dizaino pritaikymas“, planuojant sutvarkyti 5 senamiesčio gatves.

LR Susisiekimo ministerija dėl įgyvendinamo Ekonomikos skatinimo ir koronaviruso (COVID-19) sukeltų pasekmių mažinimo priemonių plano, sumažino Priemonei įgyvendinti suplanuotas ES fondų lėšas tame tarpe ir Klaipėdos regionui nuo 3 817 226 Eur iki 2 265 077 Eur, bet rodikliai, kuriuos regionas turi pasiekti, įgyvendindamas šią Priemonę, liko tie patys. Klaipėdos miestui skiriama ES lėšų dalis sumažėjo nuo 2 128 818 Eur iki 1 359 046,20 Eur.

Sumažinus Priemonei skirtą finansavimą, o Apraše siekiamus rodiklius palikus tuos pačius, atsirado būtinybė papildyti „Senamiesčio grindinio atnaujinimas ir universalaus dizaino pritaikymas“ projektą nauja veikla ir vykdomu projektu įgyvendinti ne vieną, o dvi darnaus judumo priemones, tokiu atveju pakeisti ir projekto pavadinimą tikslesniu.

 Projektas įtrauktas į Klaipėdos miesto integruotą teritorijos vystymo programą, veiklos atitinka Klaipėdos miesto darnaus judumo planą.

 **3. Kokių rezultatų laukiama**

 Vykdant projektą bus įgyvendintos dvi darnaus judumo Klaipėdos mieste priemonės:

 1. Senamiesčio grindinio atnaujinimas ir universalaus dizaino pritaikymas, sutvarkant keturių senamiesčio gatvių: Žvejų g. (nuo Tiltų gatvės iki Pilies gatvės), Daržų g. (nuo Pilies gatvės iki Aukštosios gatvės), Didžiosios Vandens g. (nuo Aukštosios gatvės iki Tiltų gatvės), Vežėjų g. (nuo Turgaus gatvės iki Daržų gatvės) šaligatvių dangas: išardant senas, tinkamai įrengiant pagrindus, šaligatvius pritaikant judėti specialiųjų poreikių turintiems asmenims, įrengiant apšvietimą. Šią Projekto dalį planuojam įgyvendinti per 2021 -2023 metus. Senamiesčio gatvių važiuojamosios dalies remonto darbus planuojama vykdyti Kelių priežiūros ir plėtros programos lėšomis, ne ES projekto apimtyje.

 2. Viešojo transporto stotelių įrengimas ir atnaujinimas, kurią įgyvendinant bus įrengta 10 autobusų stotelių įvažų (Žemaičių, Ąžuolyno, Savivaldybės, Mogiliovo, Šilutės pl., Slyvų, Malūno tvenkinio, Autobusų, Kurėno, Irklų). Šią Projekto dalį planuojama įgyvendinti per 2021-2022 metus.

 Pritarus sprendimo projektui, bus sudaryta galimybė gauti ES fondų lėšų Projekto įgyvendinimui.

 **4. Sprendimo projekto metu gauti specialistų vertinimai**

 Sprendimo projektas derintas su Dokumentų valdymo specialistu, Teisės skyriaus specialistu, Projektų skyriaus vedėja, Projekto vadove (vyr. patarėja), Strateginio planavimo skyriaus vedėja, Finansų skyriaus vedėja, Savivaldybės administracijos direktoriaus pavaduotoju ir vicemeru.

 **5. Išlaidų sąmatos, skaičiavimai, reikalingi pagrindimai ir paaiškinimai**

 Bendra preliminari viso projekto vertė – 3 552 521,08 Eur. Bendra preliminari ES fondų lėšomis finansuojamo projekto vertė – 1 610 881,78 Eur, iš jų: ES lėšos sudaro 1 359 046,20 Eur, Klaipėdos miesto savivaldybės biudžeto lėšos – 251 835,58. Likusi projekto dalis sudaro 1 941 639,30 Eur ir bus finansuojama Klaipėdos miesto savivaldybės biudžeto lėšomis ir Kelių priežiūros ir plėtros programos lėšos (toliau – KPPP).

  **6. Lėšų poreikis sprendimo įgyvendinimui**

 Sprendimo įgyvendinimui Klaipėdos miesto savivaldybei reikės prisidėti 2 193 474,88 Eur. (iš jų: 1 349 853,84 Eur KPPP lėšos ir 843 621,04 Eur. savivaldybės biudžeto lėšos) Lėšų poreikis planuojamas 2021-2023 m.

 **7. Galimos teigiamos ar neigiamos sprendimo priėmimo pasekmės.**

 Neigiamų sprendimo priėmimo pasekmių nenumatoma.

 Teigiamos pasekmės – galimybė gauti ES fondų lėšas Projektui įgyvendinti. Įgyvendinus Projektą, bus pagerintos susisiekimo sąlygos Klaipėdos senamiestyje, sudarytos sąlygos judėti pėsčiomis, dviračiais, neįgaliųjų vežimėliais, įrengta 10 viešojo transporto stotelių.

Projektų skyriaus vedėja Elona Jurkevičienė